ATP30 เพิ่มทุนเชิงกลยุทธ์
ปกติข่าวการเพิ่มทุนถือเป็นของแสลงสำหรับนักลงทุน...เนื่องจากจะเกิดไดลูชั่นเอฟเฟกต์กับตัวผู้ถือหุ้นตัวนั้น ๆ ตามมา...
21 ม.ค. 2564

สำนักข่าวรัชดา
ปกติข่าวการเพิ่มทุนถือเป็นของแสลงสำหรับนักลงทุน…เนื่องจากจะเกิดไดลูชั่นเอฟเฟกต์กับตัวผู้ถือหุ้นตัวนั้น ๆ ตามมา…
แต่กรณีบริษัท เอทีพี 30 จำกัด (มหาชน) หรือ ATP30 กลับสวนทางกัน เพราะหลังจากประกาศเพิ่มทุน 65 ล้านหุ้น โดยเป็นลักษณะการเพิ่มทุนแบบเฉพาะเจาะจง หรือ PP ให้กับบริษัท โตโยต้า ทูโช ไทย โฮลดิ้งส์ จำกัด (TTTH) ที่ราคาหุ้นละ 0.99 บาท คิดเป็นมูลค่า 64.35 ล้านบาท
ซึ่งจะทำให้ TTTH ขึ้นมาเป็นผู้ถือหุ้นอันดับ 2 สัดส่วน 9.53%…
ทั้ง ๆ ที่ราคาเพิ่มทุนดิสเคานต์กว่าราคาในกระดาน แต่ราคาหุ้น ATP30 วานนี้ พุ่งสวน 13.73% ปิดตลาดที่ระดับ 1.16 บาท ด้วยมูลค่าการซื้อขาย 35 ล้านบาท
นั่นอาจเป็นเพราะการเพิ่มทุนของ ATP30 ครั้งนี้ แตกต่างจากการเพิ่มทุนของหลาย ๆ บริษัท ที่มักจะนำเม็ดเงินไปใช้หนี้ ใช้รักษาสถานะทางการเงิน หรือแก้ปัญหาเครื่องหมาย C
แต่วัตถุประสงค์ของ ATP30 ชัดเจนว่าเป็นการเพิ่มทุนเพื่อต่อยอดธุรกิจ ทำให้เกิดแรงกดดันน้อยกว่า เมื่อเทียบกับบริษัทอื่นที่เพิ่มทุน…
ขณะที่การเข้ามาของ TTTH ครั้งนี้ จะทำให้ 1) ATP30 สามารถขยายฐานลูกค้าได้มากขึ้น เนื่องจาก TTTH มีบริษัทในเครือเยอะ ก็เป็นโอกาสในการขยายฐานลูกค้า
หรือมองอีกมุม เท่ากับ ATP30 ผูกปิ่นโตไว้กับ TTTH แล้วน่ะสิ…
อย่าลืมว่า สถานการณ์ ATP30 ช่วงนี้ก็ไม่ค่อยสู้ดีนัก หลังจากถูกโควิดโจมตี ทำให้โรงงานต่าง ๆ ทยอยปิดตัว ก็ส่งผลกระทบต่อ ATP30 ไม่น้อย...ส่วนก่อนหน้านี้ที่ไปจับมือกับบริษัท ท่าเรือราชาเฟอร์รี่ จำกัด (มหาชน) หรือ RP เพื่อรุกสู่บริการขนส่งนักท่องเที่ยว ก็ไม่เวิร์ก เนื่องจากติดสถานการณ์โควิด ทำให้นักท่องเที่ยวต่างชาติไม่เดินทางเข้ามาในไทย
การได้ลูกค้าในเครือ TTTH เข้ามา น่าจะช่วยชดเชยส่วนที่หายไปได้ไม่มากก็น้อย…
2) ATP30 สามารถนำเทคโนโลยีที่เกี่ยวข้องเข้ามาพัฒนาระบบบริหารจัดการการเดินรถ เพื่อให้มีประสิทธิภาพมากขึ้น
และ 3) มีการใช้ระบบแชริ่ง ขนส่งพนักงานระหว่างหลาย ๆ บริษัท ซึ่งจะทำให้ต้นทุนของ ATP30 ลดลง
ที่สำคัญ ATP30 จะได้เงินเข้ามา 64.35 ล้านบาท มาเป็นสภาพคล่อง สามารถไปต่อยอดทำอะไรได้มากขึ้น
ทำให้การเพิ่มทุนครั้งนี้ ถูกมองว่าจะช่วยหนุนการเติบโตของ ATP30 ได้มากกว่าไดลูชั่นเอฟเฟกต์ที่จะเกิดขึ้นกับผู้ถือหุ้น..
จึงทำให้ราคาหุ้น ATP30 ปรับขึ้นอย่างที่เห็น…ส่วนราคาจะวิ่งขึ้นแรงและนานแค่ไหนนั้น ก็เป็นอีกเรื่องหนึ่งนะ
แต่ถือเป็นการเพิ่มทุนในเชิงกลยุทธ์ที่น่าสนใจ..!!
ก็ต้องติดตามกันต่อว่า หลังจากได้ TTTH เข้ามาเป็นพันธมิตรแล้ว จะช่วยหนุนการเติบโตของ ATP30 ได้อย่างที่คาดหวังหรือไม่..?
คงต้องใช้เวลาเป็นเครื่องพิสูจน์…ใช่ปะคะ “เฮียปิยะ เตชากูล” ขาาา…
…อิ อิ อิ…